นกแอร์ เสริมแกร่ง เพิ่มทุนระดมเงิน 2.2 พันล้านบาท
นำเงินไปใช้เป็นทุนหมุนเวียน ลดภาระหนี้สิน จัดหาและปรับปรุงฝูงบิน หวังดันส่วนผู้ถือหุ้นพลิกเป็นบวก
13 ธ.ค. 2562

นำเงินไปใช้เป็นทุนหมุนเวียน ลดภาระหนี้สิน จัดหาและปรับปรุงฝูงบิน หวังดันส่วนผู้ถือหุ้นพลิกเป็นบวก
นายวุฒิภูมิ จุฬางกูร ประธานเจ้าหน้าที่บริหาร บมจ.สายการบินนกแอร์ (NOK) เปิดเผยว่า ที่ประชุมคณะกรรมการบริษัทมีมติอนุมัติให้นำเสนอต่อที่ประชุมวิสามัญผู้ถือหุ้นเพื่อพิจารณาลดทุนจดทะเบียนจากเดิม 3,408.05 ล้านบาท เป็น 3,309.02 ล้านบาท จากนั้นให้เพิ่มทุนจดทะเบียนเป็น 4,197.17 ล้านบาท โดยออกหุ้นสามัญจำนวน 888,147,358 หุ้น มูลค่าที่ตราไว้หุ้นละ 1 บาท
พร้อมทั้งอนุมัติการจัดสรรหุ้นสามัญเพิ่มทุนทั้งจำนวน 888,147,358 หุ้น ให้แก่ผู้ถือหุ้นเดิมตามสัดส่วนการถือหุ้น (Right Offering) ในอัตราส่วน 3.5 หุ้นสามัญเดิม ต่อ 1 หุ้นสามัญใหม่ ที่ราคาเสนอขายหุ้นละ 2.50 บาท มูลค่ารวมไม่เกิน 2,220.37 ล้านบาท และกำหนดระยะเวลาเสนอขายตั้งแต่วันที่ 3-7 ก.พ.63 ประชุมวิสามัญผู้ถือหุ้น 14 ม.ค.63 
นายวุฒิภูมิ กล่าวว่า การเพิ่มทุนครั้งนี้เพื่อเพิ่มความแข็งแกร่งให้บริษัททั้งในด้านการดำเนินงานและด้านเงินทุน โดยบริษัทมีแผนจะนำเงินที่ได้รับจากการเพิ่มทุนไปใช้เป็นเงินทุนหมุนเวียนในการดำเนินงาน ลดภาระหนี้สิน จัดหาและปรับปรุงฝูงบิน รวมถึงการขยายเส้นทางและเครือข่ายการบิน ซึ่งจะช่วยเพิ่มความสามารถในการแข่งขันของบริษัท และจะส่งผลให้บริษัทมีผลการดำเนินงานที่ดีขึ้น
ทั้งนี้ การเพิ่มทุนดังกล่าวจะส่งผลดีต่อการเติบโตและเพิ่มความสามารถในการทำกำไรของบริษัท โดยไม่กระทบต่อสภาพคล่องทางการเงินของบริษัท รวมถึงช่วยให้บริษัทสามารถดำเนินธุรกิจต่อไปได้และมีสถานภาพทางการเงินและฐานทุนที่มั่นคง ซึ่งจะก่อให้เกิดประโยชน์ต่อบริษัทและผู้ถือหุ้นทุกราย
ณ วันที่ 30 ก.ย.62 บริษัทมีส่วนของผู้ถือหุ้นติดลบ 659 ล้านบาท เมื่อนับรวมการเพิ่มทุนที่เสนอขายให้แก่ผู้ถือหุ้นเดิมในครั้งนี้จำนวนประมาณ 2,220 ล้านบาทจะทำให้บริษัทมีส่วนของผู้ถือหุ้นเป็นบวก